**PETZCV19 Orvosi Információs Platform**

**COVID-19.24**

**2020.04.18**

**Negyedszázadi, havi jubileumi szám**

**Prof Molnár F Tamás (1) Dr Mestyán Gyula (2)**

1: Petz A Egyetemi Oktató Kórház, Győr. Sebészeti Osztály / PTE ÁOK Sebészeti Tanszék

2: Mikrobiológus, Pécs 3: Petz A Egyetemi Oktató Kórház, Győr, I. Belgyógyászat.

Rövid szakmai információkkal támogatjuk a COVID-19 pándemiával kapcsolatos orvosi és nővéri tevékenységet. Forrásainkat kreatív szkepszissel szűrjük, most a kritikátlanság a nagyobb veszély. Célunk pusztán a tájékoztatás. A PETZCV19-re vonatkozó javaslatokat vagy más hozzájárulást örömmel fogadunk. [tfmolnar@gmail.com](mailto:tfmolnar@gmail.com). MFT. MGy.

*A lényeg mára: Take Home Message / Soup of the Day*

1. **„Ahogy lehet, azzal amid van, ott ahol vagy”. („Do what you can, with what you have where you are”. Idézi Harvey Cushing, 1916.)**

**BEVEZETÉS**

Mintha mindenki már a buli utáni időszakra készülne, miközben a kocsmai verekedés még javában zajlik, és a temetőbe vezető ösvényen még csak alig csillapul a forgalom. Az európai korfa lombkoronájának formáját mindenesetre jócskán átszabta a vírus. Greta Thurnberg elégedett lehet: a jelenért felelős öregek, a boomerek meglakoltak bűneikért.

# **Diagnózis**

A művi intelligencia, az öntanuló algoritmusok orvosi döntéstámogatási szerepét csak az ostoba tagadja, ám az alkalmazás kritikája, fékentartása éppolyan elemi érdekünk, mint amilyen az atomenergiához fűződött annak idején. Az sem lett egy felhőtlen sikertörténet. A COVID-19 kapcsán az ARDS a legnagyobb közvetlen veszély. Egy AI platformon futtatott modellben használt számos vizsgált faktor közül az ALT májenzim emelkedés, a haemoglobinszint és a myalgia hármasa emelkedett ki prognosztikus ereje révén, összesen 80%-os prediktív értéket produkálva. A kérdés: a tünet okot fed vagy mellékkövetkezmény – kérdés maradt. A betegek alacsony életkora – 43 év, a kicsi elemszám és több más ok is óvatosságra inti az olvasót.

NYU Langone Health / NYU School of Medicine. "Experimental AI tool predicts which COVID-19 patients develop respiratory disease." ScienceDaily. ScienceDaily, 30 March 2020. <www.sciencedaily.com/releases/2020/03/200330152135.htm

**THERAPIA**

Remdesivir

# A gyártó, a Gilead 2400 súlyos COVID-19 beteget vont be a világ 152 vizsgálati helyéről, míg a közepes (moderate) eseteket magába foglaló tanulmány 169 centrum 1600 betegét jelentette.

Öt és tíznapos kezelési ágakra bontották a vizsgálatokat, kontrollcsoport nélkül. A kimenetelt hétpontos skálán mérték (gyógyulás-halál közbevetve oxigéntherapiát és gépi lélegeztetést.)

A tanulmány tervezése abból az egyébként kellően nem bizonyított tételből indult ki, hogy a Remdesivir hatékony, csupán az a kérdés, hogy meddig adva és mennyire. Ez üzletileg érthető, morálisan és szakmailag nem. Gyakorlatilag nem kaptunk mást, mint egy nagylétszámú anekdotikus, azaz kontrollálhatatlan és önkényesen gyúrható adathalmazt. Ez a felületes vagy csak részképzett olvasót könnyen félrevezeti, téves interpretációnak nyit tág teret. Még rosszabb, hogy 4000 beteget vont ki a valóban informatív, azaz „hatékony-nem” formájú eredményt adó tanulmányok lehetséges vizsgálati köréből. Feuerstein A, Herper M: Early peek at data on Gilead coronavirus drug suggests patients are responding to treatment

Április 16 <https://www.statnews.com/2020/04/16/early-peek-at-data-on-gilead-coronavirus-drug-suggests-patients-are-responding-to-treatment/>

**SZERVEZÉS és STATISZTIKA**

A brit királyi ház tagja, Camilla, Károly herceg felesége (Duchess of Cornwall) melegen üdvözölte az április 17.-én felavatott, a londoni mintára épült manchesteri Nightingale (Szükség) kórházat. A Nightingale Hospital North West, helyszíne a város Central Convention Complex blokkja ( a kongresszusi központ), 750 ággyal. Azok kerülnek ide, akiknek már nincs szükségük intenzíves ápolásra. Az NHS Nightingale kórháza megépült már Londonban (lélegeztető centrum) .és Birminghamben. Ez utóbbinak a National Exhibition Centre adott helyet, melyet jól ismerünk, a NEC tágas tere adott otthont 2013-ban az Európai Mellkassebészeti Társaság (ESTS) évi kongresszusának. További NHS Nightingale kórházakat alakítanak ki Glasgow, Bristol és Harrogate nagy, kényelmes, átlátható és könnyen alakítható fedett közösségi terein. Amilyen gyorsan berendezték őket, olyan egyszerűen lehet majd visszaadni őket eredeti funkciójuknak, ahogy elmúlik a ragály.

<https://www.dailymail.co.uk/news/article-8229777/Coronavirus-UK-Duchess-Cornwall-set-open-Britains-NHS-Nightingale-Hospital.html>

Átnézve a vuhani statisztikát, az eredeti halálozást az eredeti adatok 50%-ával, 1500-al emelték meg. Mivel az ottani megbetegedettek valós száma ismeretlen, ezen tömb belső megoszlása méginkább (az enyhétől a legsúlyosabbig) végül pedig a tüneteseknél legalább 10-15x nagyobb vírussal fertőzött, de amúgy egészségesekéről pedig halvány fogalmunk sincs, tág tere nyílik a számmágiának. Mielőtt túl magasan hordanánk a maszkunkat (az is Kínából jött), gondoljuk meg, hogy csak az imént jutottak a brit hatóságok arra az elhatározásra, hogy a kórházon kívűl COVID19-ben elhaltakat is beleszámolják a teljes veszteségbe. Ezzel további 7500 halottat számolnak most. Mintha egy perverz tetemalgebra verseny zajlana az események dinamikája megértésének örve alatt. Emelem a tétet. Tartom és még 1000. A coronavírus halálozás fele öregotthonokra esik Európában. <https://www.theguardian.com/world/2020/apr/13/half-of-coronavirus-deaths-happen-in-care-homes-data-from-eu-suggests> A drámai számok mögötti valóság azonban nem az, hogy ezek valamiféle különösen gyilkos terek volnának, gonosz ápolókkal, hanem azt hogy ott idős emberek vannak, és a vírus meglehetősen korspecifikusan pusztít. Az emberi lét véges.

Miközben az USA és Kína azon vitatkozik, hogy a másik a halálozási csúcstartó, a WHO helyi, afrikai szakértője 300 000 halottal számol. <https://www.bbc.com/news/world-africa-52323375>

Ez nyilván arányos segélyezésre való bejelentkezés, melynek szokás szerint aránytalan része szivárog majd el. Az Európát fenyegető külső populációs nyomás eddig is hatékony érv volt.